สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 17 พ.ค.60
18 พ.ค. 2560

ดัชนีดาวโจนส์ตลาดหุ้นนิวยอร์กปิดร่วงลง กว่า 300 จุดเมื่อคืนนี้ (17 พ.ค.) เนื่องจากนักลงทุนวิตกกังวลว่า ความขัดแย้งทางการเมืองในสหรัฐอาจจะส่งผลกระทบต่อการผลักดันนโยบายกระตุ้นเศรษฐกิจของประธานาธิบดีโดนัลด์ ทรัมป์ และอาจนำไปสู่การถอดถอนทรัมป์ออกจากตำแหน่งประธานาธิบดี
ดัชนีเฉลี่ยอุตสาหกรรมดาวโจนส์ปิดที่ 20,606.93 จุด ร่วงลง 372.82 จุด หรือ -1.78% ดัชนี S&amp;P 500 ปิดที่ 2,357.03 จุด ลดลง 43.64 จุด หรือ -1.82% และดัชนี Nasdaq ปิดที่ 6,011.24 จุด ร่วงลง 158.63 จุด หรือ -2.57%
 
ตลาดหุ้นยุโรปปิดร่วงลง เมื่อคืนนี้ (17 พ.ค.) จากความวิตกกังวลที่ว่าแผนกระตุ้นเศรษฐกิจและการปฏิรูปภาษีของประธานาธิบดีโดนัลด์ ทรัมปแห่งสหรัฐ อาจต้องสะดุดลง อันเนื่องมาจากความขัดแย้งทางการเมืองในสหรัฐ
ดัชนี Stoxx Europe 600 ร่วงลง 1.2% ปิดที่ 391.14 จุด
ดัชนี DAX ตลาดหุ้นเยอรมันปิดที่ 12,631.61 จุด ร่วงลง 172.92 จุด หรือ -1.35% ดัชนี CAC-40 ตลาดหุ้นฝรั่งเศสปิดที่ 5,317.89 จุด ลดลง 88.21 จุด หรือ -1.63% และดัชนี FTSE 100 ตลาดหุ้นลอนดอนปิดที่ 7,503.47 จุด ลดลง 18.56 จุด หรือ -0.25%
 
ตลาดหุ้นลอนดอนปิดในแดนลบ เป็นครั้งแรกในรอบ 10 วันทำการเมื่อคืนนี้ (17 พ.ค.) ตามทิศทางของตลาดหุ้นสหรัฐและยุโรปที่ปรับตัวลงจากความวิตกกังวลเกี่ยวกับสถานการณ์ความขัดแย้งทางการเมืองในสหรัฐ ซึ่งอาจส่งผลกระทบต่อการผลักดันนโยบายกระตุ้นเศรษฐกิจและนโยบายปฏิรูปอื่นๆของประธานาธิบดีโดนัลด์ ทรัมป์หลังจากนี้
ดัชนี FTSE 100 ลดลง 18.56 จุด หรือ -0.25% ปิดที่ 7,503.47 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (17 พ.ค.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบร่วงลงติดต่อกันเป็นสัปดาห์ที่ 6 ซึ่งข้อมูลดังกล่าวช่วยให้นักลงทุนคลายความวิตกกังวลเกี่ยวกับภาวะน้ำมันล้นตลาด
สัญญาน้ำมันดิบ WTI ส่งมอบเดือนมิ.ย. เพิ่มขึ้น 41 เซนต์ หรือ 0.8% ปิดที่ 49.07 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ค. เพิ่มขึ้น 56 เซนต์ หรือ 1.1% ปิดที่ 52.21 ดอลลาร์/บาร์เรล
 
สัญญาทองคำตลาดนิวยอร์กปิดพุ่งขึ้น เมื่อคืนนี้ (17 พ.ค.) เนื่องจากความวุ่นวายทางการเมืองในสหรัฐได้กระตุ้นให้นักลงทุนแห่เข้าซื้อทองคำซึ่งเป็นสินทรัพย์ที่ปลอดภัย นอกจากนี้ การเปิดเผยตัวเลขเศรษฐกิจที่อ่อนแอของสหรัฐ ยังช่วยลดคาดการณ์การปรับขึ้นอัตราดอกเบี้ยของธนาคารกลางสหรัฐ (เฟด) ในเดือนหน้า
สัญญาทองคำตลาด COMEX (Commodity Exchange) ส่งมอบเดือนมิ.ย. พุ่งขึ้น 22.30 ดอลลาร์ หรือ 1.8% ปิดที่ระดับ 1,258.70 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 15.9 เซนต์ หรือ 1% ปิดที่ 16.906 ดอลลาร์/ออนซ์
สัญญาพลาตินัมส่งมอบเดือนก.ค. พุ่งขึ้น 9.1 ดอลลาร์ หรือ 0.97% ปิดที่ 946.1 ดอลลาร์/ออนซ์
สัญญาพัลลาเดียมส่งมอบเดือนมิ.ย. ร่วงลง 15 ดอลลาร์ หรือ 1.9% ปิดที่ 777 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆเกือบทั้งหมด ในการซื้อขายที่ตลาดนิวยอร์กเมื่อคืนนี้ (17 พ.ค.) ด้วยแรงกดดันจากความวิตกกังวลเกี่ยวกับความขัดแย้งทางการเมืองในสหรัฐ ซึ่งอาจส่งผลกระทบต่อการผลักดันนโยบายกระตุ้นเศรษฐกิจของประธานาธิบดีโดนัลด์ ทรัมป์ และอาจนำไปสู่การถอดถอนทรัมป์ออกจากตำแหน่งประธานาธิบดีอีกด้วย
ยูโรแข็งค่าขึ้นเมื่อเทียบกับดอลลาร์สหรัฐที่ระดับ 1.1155 ดอลลาร์ จากระดับ 1.1094 ดอลลาร์ ในขณะที่ปอนด์แข็งค่าขึ้นแตะ 1.2963 ดอลลาร์ จากระดับ 1.2925 ดอลลาร์ และดอลลาร์ออสเตรเลียอ่อนค่าลงที่ระดับ 0.7425 ดอลลาร์ จากระดับ 0.7434 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 110.94 เยน จากระดับ 113.02 เยน และอ่อนค่าลงเมื่อเทียบกับฟรังก์สวิส ที่ระดับ 0.9785 ฟรังก์สวิส จากระดับ 0.9853 ฟรังก์สวิส